Andrej Hadik

Gróf Andrej Hadik alebo Andrej Hadík z Futogu (, ; * 16. október 1711, Dunajský Klátov – † 12. marec 1790, Viedeň) bol uhorský gróf a rakúsky poľný maršal slovenského pôvodu. Pochádzal z turčianskeho slovenského zemianskeho rodu.

Do grófskeho stavu povýšený v Uhorsku 20. marca 1763 a do stavu ríšskeho grófa vo Viedni dňa 4. februára 1777.

Vyznamenal sa v sedemročnej vojne, najmä nečakaným útokom na Berlín 16. októbra 1757, ktorý obsadil s minimálnymi stratami. Z tohto činu sa vyvinul frazeologizmus „husársky kúsok“ (, ) pre pomenovanie riskantne odvážneho činu.

 Život 
Narodil sa 16. októbra 1711 v rodine zemana Michala Hadika (1679 – 1733) a Františky Hardiovej v Dunajskom Klátove, kde v tom čase slúžil jeho otec ako husársky kapitán. V 17191728 študoval na jezuitskom gymnáziu v Kőszegu, následne v Košiciach (17281730) a nakrátko študoval právo v Kőszegu. Pôvodne mal byť kňazom, ale otec ho presvedčil aby sa stal vojenským dôstojníkom.

Vojenskú kariéru začal ako 22-ročný kornet (zástavník) v Dežöfiho (neskôr 3.) husárskom pluku. Veľmi rýchlo postupoval na rebríčku vojenských hodností. V protitureckej vojne v roku 1738 bol už kapitánom. Svojou odvahou natoľko vzbudzoval pozornosť veliteľských kruhov, že povýšenia išli pomerne rýchlo za sebou. Prejavil sa ako vynikajúci stratég, preto ho v roku 1744 vo veku 33 rokov povýšili na plukovníka  a o už o tri roky neskôr (1747) bol generálom.

 Sedemročná vojna 
V roku 1756 získal hodnosť podmaršala. Preslávil sa aj v sedemročnej vojne (v rokoch 1756 – 1763). 16. októbra 1757 sa podieľal na čele jednotky asi 3500 husárov a pešiakov na prepade a obsadení Berlína. Jeho jednotka pri tejto nebezpečnej akcii stratila iba desať mužov. Berlín sa vtedy vykúpil za 235 000 toliarovHadík vyslal k mestskému magistrátu posla so žiadosťou o výpalné vo výške 300-tisíc toliarov, ale dostal len 235-tisíc. Roman Mocpajchel: Husársky kúsok vznikol vďaka slovenskému rodákovi (HistoryWeb), z ktorých dal Hadik 25 000 svojim vojakom a zvyšok poslal panovníčke Márii Terézii.

V roku 1758 bol vyznamenaný Radom veľkokríža Márie Terézie a povýšený na generála kavalérieConstantin von Wurzbach, strana 167 uvádza ako dátum povýšenia 5. marec 1758.Ersch Gruber uvádza dátum 19. december 1758. V rokoch 1764 – 1768  sa stal hlavným veliteľom armád bojujúcich v Sliezsku. Keď sa v roku 1763 stal poľným maršalom, povýšili ho aj do grófskeho stavu. V rokoch 1764 – 1768 si plnil vojenské povinnosti ako miestodržiteľ Sedmohradska. Neskôr bol medzi rokmi 1772 a 1774 menovaný za vojenského gubernátora v Haliči a Vladimírsku. Najvyššiu vojenskú hodnosť v rakúskej armáde dosiahol v roku 1774, kedy bol menovaný za poľného maršala. V rokoch 1774 až 1790 bol prezidentom Dvorskej vojnovej rady vo Viedni, čo bola hodnosť zodpovedajúca ministrovi vojny.

Zomrel vo Viedni, bol pochovaný vo Futogu (Vojvodina), ktorý získal ako dedičné panstvo v roku 1763. Jeho zásluhou sa prisťahovali Slováci do neďalekého Petrovca (ktorý patril futockému panstvu), metropoly dolnozemských, vojvodinských Slovákov.

  Súkromný život 
náhľad|Socha Andrejovi Hadikovi v Budapešti
Jeho manželkou bola kňažná Františka Lichnowská (1725 – 26. august 1787), mali spolu troch synov a dcéru. Dvaja jeho synovia sa vydali sa na vojenskú dráhu. Syn Karol Jozef (1756 – 1800) sa roku 1796 stal poľným maršalom a oženil sa s grófkou Mariou Theresiou von Kolowrat-Krakowsky a najmladší Andrej (1764 – 1840) dosiahol hodnosť husárskeho generála a vzal si za manželku Mariu Raszler von Gamerschwang . Syn Ján (1755 - 1833) sa oženil s Franziskou von Breuner. Dcéra Anna Mária Jozefa (1750 – 1842) bola od roku 1765 vydatá za poľského magnáta Marcina Lubomirskeho (1738 – 1811), z manželstva sa narodila jedna dcéra. Anna Mária Jozefa Lubomirska bola v rokoch 1776 - 1778 milenkou posledného poľského kráľa Stanislava Augusta Poniatowskeho; z tohto vzťahu sa narodil (s najväčšou pravdepodobnosťou kráľov) nemanželský syn.ZIENKOWSKA, Krystyna: Stanisław August Poniatowski. Wrocław - Warszawa - Kraków 2004, 2. vydanie, s. 270.

 Národná akadémia obrany maršala Andreja Hadika 

 30. jún 2004 – zriadenie Akadémie ozbrojených síl generála Milana Rastislava Štefánika ako štátnej vysokej školy (zákon č. 455/2004 Z.z.) a zároveň zriadenie Národnej akadémie obrany maršala Andreja Hadika ako vzdelávacieho a výcvikového centra pre ďalšie vzdelávanie a odborný výcvik
 31. august 2008 – zrušenie Národnej akadémie obrany maršala Andreja Hadika (zákon č. 144/2008 Z.z.)

 Referencie 

 Použitá literatúra 




 Constantin von Wurzbach: Hadik von Futak, Andreas Graf. In: Biographisches Lexikon des Kaiserthums Oesterreich. Band 7, Verlag L. C. Zamarski, Wien 1861, S. 166–168.
 Karl Bartsch: Hadik von Futak, Andreas Graf. In: Allgemeine Deutsche Biographie (ADB). Band 10, Duncker & Humblot, Leipzig 1879, S. 301 f.
 Nikolaus von Preradovich: Hadik von Futak, Andreas Graf. In: Neue Deutsche Biographie (NDB). Band 7, Duncker & Humblot, Berlin 1966, ISBN 3-428-00188-5, S. 417

 Iné projekty 

 Externé odkazy 
 Der legendäre Husarenritt des Grafen Hadik nach Berlin
 Biographie in Ersch-Gruber
 Genealógia.

Kategória:Maršali
Kategória:Slovenskí maršali
Kategória:Príslušníci zemianskeho stavu
Kategória:Uhorskí šľachtici
Kategória:Slovenskí šľachtici
Kategória:Osobnosti z Dunajského Klátova
Kategória:Nositelia Vojenského radu Márie Terézie